Diari Oficial de la Generalitat Valenciana


Sumari del DOGV 5060, del 29-07-2005 (2005/8803)

ORDRE de 19 de juliol de 2005, de la Conselleria de Territori i Habitatge, per la qual s'estableixen les bases reguladores de les actuacions protegides per a fomentar l'arrendament i la rehabilitació d'habitatges prevists en el títol III del Decret 73/2005, de 8 d'abril, del Consell de la Generalitat Valenciana i es convoquen aquestes ajudes per a l'exercici 2005.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2005/07/19/(1)/dof/vci/html**

### Dades del document

Número de DOGV
:   5060

Data del DOGV
:   29-07-2005

Secció del DOGV
:   I. DISPOSICIONS GENERALS

Número del document
:   2005/8803


Data del document
:   19-07-2005

Organisme emissor
:   Conselleria de Territori i Habitatge

Tipus de document
:   Ordre

Anàlisi jurídica

 Descriptors 

:   * política de l'habitatge
    * ajuda pública
    * suport econòmic
    * habitatge
    * arrendament immobiliari

ORDRE de 19 de juliol de 2005, de la Conselleria de Territori i Habitatge, per la qual s'estableixen les bases reguladores de les actuacions protegides per a fomentar l'arrendament i la rehabilitació d'habitatges prevists en el títol III del Decret 73/2005, de 8 d'abril, del Consell de la Generalitat Valenciana i es convoquen aquestes ajudes per a l'exercici 2005. [2005/X8803]
  
Exposició de motius
  
El Decret 73/2005, de 8 d'abril, del Consell de la Generalitat (DOGV núm. 4983, de 12 d'abril), pel qual s'estableixen noves mesures de foment per a l'accés concertat, la rehabilitació i l'arrendament d'habitatges en el marc d'actuació del Pla d'accés a l'habitatge de la Comunitat Valenciana 2004-2007, que inclou en el seu títol III les noves actuacions que tendeixen a impulsar el lloguer i la rehabilitació.
  
A fi de regular aquestes actuacions, l'esmentat títol III modifica el Decret 92/2002, de 30 de maig, del Govern Valencià, l'objecte del qual, d'acord amb el que disposa l'article primer és la regulació dels criteris i els requisits per a l'accés a les ajudes públiques, en les actuacions protegides en matèria d'habitatge i sòl, a càrrec dels pressupostos de la Generalitat Valenciana, com també el desenvolupament, la gestió i el reconeixement del finançament qualificat establit en la normativa estatal que regula els plans d'habitatge, Reial decret 1/2002, d'11 de gener, sobre mesures de finançament d'actuacions protegides en matèria d'habitatge i sòl del Pla 2002-2005 (BOE núm. 11, de 12 de gener), modificat pel Reial decret 1721/2004, de 23 de juliol (BOE núm. 181, de 28 de juliol), com també el Reial Decret 801/2005, d'1 de juliol (BOE núm. 166, de 13 de juliol).
  
D'altra banda, la disposició final primera del Decret 73/2005, en el seu apartat 1, autoritza el conseller de Territori i Habitatge per a adoptar els actes i les disposicions necessàries per al compliment del que disposa aquest.
  
Segons l'esmentada disposició, i dins dels límits que estableix la Llei 38/2003, de 17 de novembre, general de subvencions, la present ordre regula les bases de la concessió de les ajudes econòmiques previstes en el títol III del Decret 73/2005 i en l'annex d'aquesta es convoquen les dites ajudes per a l'exercici 2005.
  
Per tot això, per raó de les competències que m'atribueix l'article 35 de la Llei 5/1983, de 30 desembre, de Govern Valencià, modificada per la Llei 1/2002, de 26 de febrer, de la Generalitat Valenciana,
  
ORDENE
  
CAPÍTOL I
  
DISPOSICIONS GENERALS
  
Article 1. Objecte i actuacions protegides
  
1. Objecte de la present ordre
  
La present ordre té com a objecte establir les bases reguladores de la concessió de les ajudes econòmiques previstes en el títol III del Decret 73/2005, de 8 d'abril, del Consell de la Generalitat, que modifica diversos articles del Decret 92/2002, de 30 de maig, del Govern Valencià, en desplegament del Reial Decret 1.721/2004, de 23 de juliol, que modifica el Reial Decret 1/2002, d'11 de gener, sobre mesures de finançament d'actuacions protegides en matèria d'habitatge i sòl del Pla 2002-2005, com també el Reial Decret 80399407, d'1 de juliol.
  
Mitjançant l'annex a la present ordre s'aprova la convocatòria de les ajudes econòmiques a què aquesta es refereix per a l'any 2005.
  
2. Actuacions protegides
  
Les bases regulades en la present ordre són aplicables als supòsits següents:
  
a) Ajudes per a l'adquisició d'habitatges lliures per entitats sense ànim de lucre, organismes públics i societats que incloguen en el seu objecte social l'arrendament d'habitatges, amb la finalitat de destinar-los a arrendament.
  
b) Actuacions de suport econòmic als inquilins.
  
c) Subvencions destinades a cobrir les despeses de rehabilitació prèvies a la cessió en arrendament.
  
Article 2. Procediment administratiu
  
Correspon als serveis territorials d'Habitatge i Projectes Urbans la tramitació i la resolució dels expedients que s'acullen a la present ordre. No obstant això, es podran realitzar convenis de col·laboració amb altres entitats públiques, Agència Valenciana de Lloguer i agents col·laboradors de la Xarxa Valenciana d'Infohabitatge Solidari, per a agilitar la informació i la tramitació de les ajudes.
  
Les sol·licituds d'ajudes regulades en aquesta ordre es formalitzaran preferentment en el registre de l'òrgan administratiu a què es dirigisquen, sense perjudici del que disposa l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú.
  
El termini per a emetre la resolució en els procediments d'ajudes regulats en la present ordre serà de sis mesos des de la data en què la sol·licitud d'ajudes haja entrat en el registre de l'òrgan competent per a la seua tramitació; transcorregut aquest termini sense que s'haja dictat i notificat la resolució expressa, la sol·licitud s'entendrà desestimada per silenci administratiu.
  
Contra les resolucions emeses pels serveis territorials es pot interposar recurs d'alçada davant del director general d'Habitatge i Projectes Urbans que s'interposarà en el termini d'un mes des de la notificació d'aquestes, de conformitat amb l'article 115 de la Llei 30/1992, de 26 de novembre, de règim jurídic de les administracions públiques i del procediment administratiu comú.
  
Article 3. Cobertura pressupostària
  
El procediment de concessió de les ajudes econòmiques serà la concurrència no competitiva, la seua concessió es resol per rigorós ordre de data d'entrada de la sol·licitud. Aquesta concessió quedarà limitada per l'esgotament dels recursos financers destinats a aquesta.
  
Si en el moment de la concessió de les ajudes previstes en la present ordre està esgotada la consignació pressupostària destinada a aquestes, els serveis territorials resoldran només a l'efecte de reconéixer el compliment dels requisits exigits per la legislació vigent.
  
En aquest supòsit, quan aquesta cobertura existisca, no serà necessari tornar a aportar la documentació exigida, els serveis territorials d'Habitatge i Projectes Urbans procediran a la corresponent resolució de concessió.
  
CAPÍTOL II
  
FINANÇAMENT QUALIFICAT PER A L'ADQUISICIÓ D'HABITATGES LLIURES PER ENTITATS SENSE ÀNIM DE LUCRE, ORGANISMES PÚBLICS I SOCIETATS, AMB LA FINALITAT DE DESTINAR-LOS A ARRENDAMENT
  
Article 4. Beneficiaris
  
Són beneficiaris de les ajudes econòmiques, les bases de les quals es regulen en aquest capítol, les entitats sense ànim de lucre, els organismes autònoms i les societats a què es refereix l'article 2.2 B) del Decret 92/2002, de 30 de maig, del Govern Valencià en la redacció que dóna el Decret 73/2005, de 8 d'abril, del Consell de la Generalitat.
  
Article 5. Sol·licitud de finançament qualificat
  
1. Termini i documentació que s'ha d'aportar juntament amb la sol·licitud de finançament qualificat
  
Amb caràcter general, la sol·licitud de finançament qualificat en les adquisicions d'habitatges per les entitats sense ànim de lucre, els organismes públics i les societats a què es refereix l'article 2.2.B), del Decret 92/2002, de 30 de maig, del Govern Valencià, en la redacció que dóna el Decret 73/2005, de 8 d'abril, del Consell de la Generalitat, per a la seua cessió en règim d'arrendament, es realitzarà dins del termini de quatre mesos des de la data de subscripció del contracte de compravenda o atorgament de l'escriptura de compravenda de l'habitatge, en model normalitzat acompanyat de la documentació següent:
  
a) Número d'identificació fiscal o codi d'identificació fiscal de l'entitat sol·licitant.
  
b) Dades i identificació del representant i acreditació de la seua representació.
  
c) Escriptura de constitució de la societat, o de modificació si és el cas, inscrita en el Registre Mercantil, quan aquest requisit siga exigible conforme a la legislació mercantil que li siga aplicable; si no ho fóra, l'acreditació de la seua capacitat d'obrar es realitzarà mitjançant l'escriptura o document de constitució, estatuts o acte fundacional, en el qual constaran les normes per què es regula la seua activitat, inscrits, si és el cas, en el corresponent Registre oficial, i ha de constar entre els seus fins, objecte social o competències, l'arrendament dels habitatges.
  
d) Certificat de l'Agència Estatal de l'administració Tributària i de la Conselleria d'Economia, Hisenda i Ocupació d'estar al corrent de les obligacions fiscals i tributàries.
  
No obstant això, quan, dins del marc de col·laboració amb l'Agència Estatal d'Administració Tributària i altres administracions, i en la mesura que així s'establisca, l'òrgan competent puga disposar de la informació tributària o econòmica legalment exigible, no es requerirà als interessats l'aportació individual de certificats expedits per aquestes.
  
e) Certificat de trobar-se al corrent en les obligacions amb la Seguretat Social, emés per la Tresoreria General de la Seguretat Social, en els supòsits en què la part sol·licitant tinga obligacions amb la Seguretat Social.
  
f) Certificat registral o còpia inscrita de l'escriptura de compravenda que acredite la titularitat de l'habitatge, on conste de manera indubtable la identificació de l'habitatge, que es tracta d'un habitatge lliure, i conste, per separat, la superfície útil i preus de venda d'aquest, i si és el cas garatges o trasters vinculats i annexos. En el cas que no figure la superfície útil, aquesta s'acreditarà mitjançant certificat expedit per tècnic competent i visat pel col·legi oficial corresponent. Així mateix, han de constar les limitacions que estableix el Decret 92/2002, modificat pel Decret 73/2005, en l'article 25.7 i en l'article 14 del mateix decret, en allò que els siga aplicable.
  
g) També podrà sol·licitar-se amb contracte privat de compra o opció de compra. En aquest supòsit, s'ha d'aportar certificat registral o còpia inscrita de l'escriptura de propietat de l'habitatge de la part venedora.
  
h) Si es tracta dels habitatges de nova construcció a què es refereix l'article 5.1.d), del Decret 92/2002, s'ha d'aportar acreditació que han transcorregut com a mínim dos anys entre la data del certificat final d'obra expedit pel tècnic competent i la data d'adquisició de l'habitatge.
  
i) Cèdula d'habitabilitat, llicència d'ocupació, o si és el cas, certificat de consum de subministrament d'aigua i electricitat.
  
j) Declaració responsable, en model normalitzat, de destinar l'habitatge a cessió en arrendament per a inquilins que complisquen els requisits establits.
  
2. Autorització a l'administració
  
En les sol·licituds constarà expressament l'autorització perquè la Direcció General d'Habitatge i Projectes Urbans, o els seus serveis territorials, demanen de l'Agència Estatal de l'administració Tributària o altres administracions i registres públics els informes o els certificats necessaris per a la justificació dels extrems requerits per a la concessió de les ajudes.
  
Article 6. Resolució de finançament qualificat per l'adquisició d'habitatges lliures per a destinar-los a arrendament
  
1. Resolució de finançament qualificat
  
Una vegada aportada la documentació assenyalada en l'article anterior, i prèvia la tramitació oportuna, el Servei Territorial d'Habitatge i Projectes Urbans dictarà una resolució de finançament qualificat, relativa al préstec qualificat.
  
En aquesta resolució ha de figurar, almenys:
  
a) La quantia del préstec qualificat, la subsidiació concedida i el període d'amortització del préstec qualificat.
  
b) Entitat, organisme o societat sol·licitant.
  
c) Identificació del/s habitatge/s, com també les dades registrals i l'emplaçament.
  
d) Superfície útil d'habitatges, i si és el cas dels garatges o trasters vinculats i annexos.
  
e) Renda màxima vigent en el moment del contracte, d'acord amb el que disposa l'article 12 del Decret 92/2002, com també el termini de destinació a arrendament.
  
f) Preu màxim de venda en cas de transmissió a tercers, d'acord amb el que disposa l'article 12 del Decret 92/2002. El coeficient aplicable serà el corresponent per a la venda d'habitatges existents.
  
g) Obligació de fer constar en l'escriptura les limitacions que estableix el Decret 92/2002, modificat pel Decret 73/2005, en l'article 25.7 i, en l'aplicable, en l'article 14 del mateix decret.
  
2. Termini per a l'obtenció del préstec qualificat
  
El termini per a l'obtenció del préstec qualificat serà de sis mesos des de la data de notificació de la resolució de finançament qualificat.
  
Article 7. Sol·licitud de visat de contracte d'arrendament i concessió de subvencions
  
1. Termini per a la sol·licitud de visat de contracte d'arrendament i concessió de subvencions
  
La sol·licitud de visat i de reconeixement dels requisits per a la percepció de les subvencions es formalitzarà dins del termini de dotze mesos des de la data de notificació de la resolució de finançament qualificat, una vegada escripturat i inscrit l'habitatge i obtingut el préstec qualificat, a mesura que es subscriguen els contractes d'arrendament.
  
2. Sol·licitud de visat de contracte i concessió de subvencions
  
La sol·licitud de visat de contracte i concessió de subvencions, es realitzarà en model normalitzat, juntament amb la documentació que a continuació s'enumera.
  
A) A l'efecte del visat de contracte:
  
a) Número d'identificació fiscal o codi d'identificació fiscal de la part arrendatària.
  
b) Contractes d'arrendament, en triple versió, en els quals han de constar les clàusules obligatòries que estableix l'Ordre ministerial de 26 de gener de 1979, com també la justificació d'haver liquidat l'impost de transmissions patrimonials i actes jurídics documentats, i haver-ne depositat la fiança.
  
Així mateix, els contractes han de complir els requisits que a l'efecte estableix la Llei 8/2004, de 20 d'octubre, de l'habitatge de la Comunitat Valenciana.
  
c) Declaració de l'impost sobre la renda de les persones físiques de la part arrendatària. En els supòsits que la part arrendatària no haja formalitzat la declaració de l'impost sobre la renda de les persones físiques per no estar obligada a això per la normativa tributària, ha d'aportar el model normalitzat de Declaració jurada d'ingressos familiars anuals, amb la documentació que en aquest s'assenyala.
  
Per a la determinació dels ingressos familiars dels arrendataris serà aplicable el que disposa l'article 13 del Decret 92/2002, de 30 de maig, del Govern Valencià.
  
No serà aplicable en aquests supòsits el que disposa l'article 10.4 del Decret 92/2002, referent als ingressos mínims.
  
d) Declaració de l'arrendatari de no ser titular del ple domini o dret real d'ús o gaudi sobre cap altre habitatge de protecció pública, de protecció oficial, o que haja gaudit d'ajudes públiques per a l'accés a aquests, a la mateixa localitat.
  
e) Compromís de l'arrendatari de destinar l'habitatge a domicili habitual i permanent, i d'ocupar-lo en el termini establit en la legislació vigent, i en tot cas, en els tres mesos següents a l'entrega.
  
B) A l'efecte de concessió de subvencions:
  
a) En cas de no haver-se aportat amb la sol·licitud de finançament qualificat, ha d'aportar-se original o còpia autoritzada de l'escriptura d'adquisició de l'habitatge objecte de les ajudes, i dues fotocòpies per a la confrontació, en la qual hauran de constar les limitacions que estableix el Decret 92/2002, en la redacció que dóna el Decret 73/2005, en l'article 25.7, i si és el cas, en el que aplique l'article 14, com també la seua inscripció en el Registre de la Propietat, en el qual conste aquella vinculació.
  
b) Justificació d'haver-se formalitzat el préstec qualificat. En l'escriptura de formalització del préstec, com també en la de compravenda ha de constar expressament la limitació de disposar, a l'efecte de la seua inscripció en el Registre de la propietat mitjançant nota marginal.
  
c) Certificat de l'Agència Estatal de l'administració Tributària i de la Conselleria d'Economia, Hisenda i Ocupació d'estar al corrent en les obligacions fiscals i tributàries.
  
No obstant això, quan, dins del marc de col·laboració amb l'Agència Estatal d'Administració Tributària i altres administracions, i en la mesura que així s'establisca, l'òrgan competent pot disposar de la informació tributària o econòmica legalment exigible, no es requerirà als interessats l'aportació individual de certificats expedits per aquestes.
  
d) Certificat de trobar-se al corrent en les obligacions amb la Seguretat Social, emés per la Tresoreria General de la Seguretat Social, en els supòsits en què la part sol·licitant tinga obligacions amb la Seguretat Social.
  
e) Full de dades bancàries en model normalitzat.
  
3. Transcurs del termini de la sol·licitud
  
Transcorreguts dotze mesos des de la data de la notificació de la resolució de finançament qualificat sense que s'haja sol·licitat el visat del contracte, i la concessió de subvencions en el cas que la superfície útil de l'habitatge no excedisca de setanta metres quadrats, es procedirà al reintegrament d'ofici de les ajudes concedides en la resolució de finançament qualificat.
  
Article 8. Resolució de visat i concessió de subvencions
  
Els serveis territorials d'Habitatge i Projectes Urbans, amb caràcter general, una vegada comprovat el compliment dels requisits que la normativa estableix, visaran els contractes d'arrendament i resoldran la sol·licitud de concessió de subvencions a mesura que es presenten aquests, reconeixent, si és el cas, la subvenció sol·licitada.
  
No obstant això, en el supòsit que els habitatges tinguen una superfície útil que excedisca de setanta metres quadrats, els serveis territorials resoldran únicament la concessió del visat del contracte d'arrendament.
  
Les subvencions a què es refereix aquest article es concediran per una sola vegada, independentment que els habitatges s'arrenden successivament.
  
CAPÍTOL III
  
ACTUACIONS DE SUPORT ECONÒMIC ALS INQUILINS.
  
AJUDES PER A LLOGUER SOLIDARI
  
Article 9. Beneficiaris
  
Podran ser beneficiaris de les ajudes regulades en aquest capítol els inquilins, preferentment jóvens amb edat no superior als 35 anys, com també altres col·lectius socialment desfavorits, persones majors, immigrants o qualssevol que l'administració competent considere adequat per raons socials per a ser beneficiari d'aquestes ajudes, que formalitzen contracte d'arrendaments d'habitatge a la Comunitat Valenciana, siga a través de persones físiques, jurídiques, Agència Valenciana de Lloguer Infohabitatge o agents col·laboradors de la Xarxa Valenciana d'Infohabitatge Solidari, i els ingressos familiars de la qual no excedisquen de 15.792 euros, calculats segons els criteris establits en l'article 13 del Decret 92/2002, de 30 de maig, del Govern Valencià, sobre actuacions protegides en matèria d'habitatge i sòl per al període 2002-2005.
  
Pel que es refereix a la renda mínima ha de justificar-se almenys la percepció d'uns ingressos íntegres corresponents a l'exercici fiscal vençut respecte de l'exercici en què sol·licita l'ajuda, de 0,5 vegades l'indicador públic de renda d'efectes múltiples (IPREM).
  
Article 10. Actuació protegible
  
Té la consideració d'actuació protegible el finançament parcial de les despeses de lloguer d'habitatges destinats a domicili habitual i permanent, mitjançant el corresponent contracte d'arrendament per a ús d'habitatge, s'entén per tal el concepte regulat en l'article 2 de la Llei 8/2004, de 20 d'octubre, de la Generalitat, de l'habitatge de la Comunitat Valenciana.
  
El referit contracte d'arrendament ha de formalitzar-se per escrit complint tots els requisits fixats per la normativa vigent, i expressant específicament la superfície de l'habitatge, garatge i annexos vinculats, si és el cas, en metres quadrats útils, com també la renda mensual desglossada, si és el cas, que l'inquilí ha de pagar que, en tot cas, ha d'estar entre el 2 per cent i el 9 per cent del preu màxim a què es refereix l'article 25.2 del Decret 92/2002, de 30 de maig, sense incloure els conceptes a què es refereix l'article 25.5.c de l'esmentat decret.
  
Article 11. Sol·licitud del visat, a l'efecte de l'obtenció de les presents ajudes, dels contractes d'arrendament i reconeixement, si és el cas, del compliment dels requisits per a la concessió de les subvencions a l'inquilí
  
1. Sol·licitud de visat dels contractes d'arrendament i el reconeixement del compliment dels requisits per a la concessió de les subvencions.
  
Els inquilins que reunisquen els requisits que estableix l'article 25.10 del Decret 92/2002, modificat pel Decret 73/2005, per a obtindre les subvencions previstes en aquest decret, han d'aportar el contracte d'arrendament per al seu visat a l'efecte de l'obtenció de les presents ajudes, com també la documentació que s'inclou en aquest article.
  
La sol·licitud de visat dels contractes d'arrendament i la de reconeixement del compliment dels requisits per a la concessió de les subvencions es realitzarà simultàniament.
  
2. Termini de sol·licitud
  
El termini màxim per a presentar la sol·licitud relativa a aquests extrems serà de quatre mesos des de la data del contracte d'arrendament.
  
3. Documentació que s'ha d'aportar
  
Juntament amb el model normalitzat de sol·licitud de visat dels contractes d'arrendament i de reconeixement dels requisits per a la percepció de la subvenció, s'aportarà la documentació següent:
  
a) Original i fotocòpia per a la seua confrontació del document nacional d'identitat del sol·licitant/s i dels altres membres de la unitat arrendatària; en cas d'estrangers han d'aportar el número d'identificació d'estrangers (NIE), com també el permís de residència en vigor en el moment de la sol·licitud de l'ajuda i com a mínim pel període de temps per al qual té formalitzat el contracte d'arrendament.
  
S'entén per unitat arrendatària a l'efecte del que disposa el Decret 73/2005 i en la present ordre, la persona o persones que residisquen a l'habitatge arrendat, existisca o no entre ells relació de parentiu, relacionats segons model normalitzat. A l'efecte es consideren vinculants les dades que apareixen en el certificat d'empadronament o de convivència si és el cas.
  
b) Còpia compulsada del llibre de família o substitutiu.
  
c) Contracte d'arrendament en triple versió exemplar, amb les clàusules obligatòries que estableix la normativa vigent i en qualsevol cas les d'inclusió obligatòria de conformitat amb l'article 9 de la present ordre, com també la justificació d'haver depositat la fiança.
  
d) Autorització per a obtindre les dades econòmiques i patrimonials de manera directa, segons model normalitzat.
  
L'emplenament de l'autorització firmada per tots els membres de la unitat familiar o arrendatària majors de 16 anys implicarà que tots ells autoritzen la Conselleria de Territori i Habitatge perquè obtinga les dades necessàries directament o per mitjans telemàtics de la informació necessària per a determinar la renda, a l'efecte de la present ajuda, a través de l'Agència Estatal Tributària, de la Tresoreria General de la Seguretat Social o qualsevol altre departament estatal o autonòmic que permeta determinar l'import dels ingressos.
  
En cas de no presentar l'autorització referida ha d'adjuntar-se original i fotocòpia per a la confrontació de la següent documentació relativa a tots els membres de la unitat familiar o arrendatària majors de 16 anys, corresponent a l'exercici fiscal vençut:
  
- Per a les persones que presenten declaració han de presentar la declaració de l'Impost sobre la renda de les persones físiques dels arrendataris.
  
- Per a les persones que sense estar obligades a declarar per IRPF, sol·liciten devolució dels ingressos a compte, aportaran la notificació-liquidació que emet l'Agència Estatal de l'administració Tributària.
  
- En cas de no estar obligat a presentar la declaració de la impost sobre la renda de les persones físiques i que no presenten sol·licitud de devolució ha d'aportar-se el certificat d'imputacions del IRPF expedit per Agència Estatal de l'administració Tributària.
  
- En qualsevol cas ha d'aportar-se certificat acreditatiu de trobar-se al corrent en el compliment de les seues obligacions tributàries amb l'Agència Tributària estatal i autonòmica i amb la Tresoreria General de la Seguretat Social.
  
- Certificat cadastral en què conste que no és propietari de cap immoble a la Comunitat Valenciana o justificació d'aquest extrem a través del Fitxer Localitzador de Titularitats Inscrites (FLOTI).
  
e) En el cas que perceba rendes exemptes ha d'aportar certificat de pensions no contributives o altres rendes exemptes corresponents a l'últim exercici fiscal vençut anterior a l'exercici per al qual sol·licita les presents ajudes.
  
f) Declaració responsable del sol·licitant que ni ell, ni cap membre de la seua unitat familiar, ni els altres ocupants de l'habitatge posseeixen, en règim de lloguer o en propietat, cap immoble personalment o a través de mercantil o qualsevol altra forma jurídica a la mateixa localitat.
  
g) Declaració responsable del sol·licitant per la qual la unitat arrendatària es compromet a destinar l'habitatge a domicili habitual i permanent, complint els requisits establits per la present ordre.
  
h) Declaració responsable que cap de les persones integrants de la unitat arrendatària té relació de parentiu, per vincle de matrimoni o relació estable anàloga, per consanguinitat o afinitat fins al segon grau, amb la part propietària de l'habitatge arrendat.
  
i) Declaració responsable del sol·licitant que per cap membre de la unitat arrendatària s'han percebut per aquest mateix fi i destinació, subvencions de cap òrgan de la Generalitat Valenciana ni de l'Estat, per al mateix període de temps.
  
j) Declaració del sol·licitant en què s'indique qui serà el perceptor de l'ajuda que podrà ser el mateix sol·licitant, el propietari de l'habitatge, la societat pública o privada que s'encarregue de la gestió de l'arrendament, l'Agència Valenciana de Lloguer Infohabitatge o els agents col·laboradors de la Xarxa Valenciana d'Infohabitatge Solidari. Tot això segons l'apartat g) del model de sol·licitud.
  
k) Full de dades bancàries en model normalitzat, en el qual expressament s'indicaran les dades bancàries d'aquella persona o entitat a què haja declarat perceptor de l'ajuda de conformitat amb la sol·licitud realitzada.
  
l) Si és el cas, certificat emés per l'Institut Nacional de la Seguretat Social, o òrgan autonòmic que el substituïsca, acreditatiu de minusvalidesa, o certificat d'haver sigut víctima de violència de gènere en els últims dotze mesos, expedit per l'òrgan competent. Aquest últim supòsit pot acreditar-se mitjançant el corresponent informe de l'òrgan competent dels serveis socials, o en general mitjançant qualsevol documentació policial o judicial justificativa d'aquest extrem.
  
m) Certificat/s d'empadronament a l'habitatge objecte de les subvencions, o certificat de convivència en aquest quan la unitat arrendatària estiga formada per més d'una persona.
  
n) Certificat registral o escriptura inscrita de l'habitatge pel qual se sol·liciten les presents ajudes, que acredite qui és el titular de l'habitatge, la identificació d'aquest de manera indubtable, i, per separat, la superfície útil d'aquest habitatge, garatge o trasters vinculats i annexos si és el cas.
  
En el cas que no figure la superfície útil, es computarà el 80 per cent de la superfície construïda.
  
o) Cèdula d'habitabilitat o llicència d'ocupació, i si no n'hi ha, certificat dels consums d'aigua i electricitat dels dos últims mesos.
  
4. Única sol·licitud per habitatge
  
Únicament podrà presentar-se una sol·licitud per unitat arrendatària per al mateix habitatge.
  
Article 12. Resolució de concessió de les subvencions
  
1. Resolució de la sol·licitud de subvencions
  
Els serveis territorials d'Habitatge i Projectes Urbans, una vegada comprovat el compliment dels requisits que la normativa estableix, visaran, només a l'efecte del compliment dels requisits per a ser beneficiari de les presents ajudes, els contractes d'arrendament i resoldran la sol·licitud de la subvenció en el termini i amb els efectes previstos en l'article 2 de la present ordre.
  
2. Contingut de la resolució
  
En la resolució de concessió de la subvenció ha de constar, almenys, la identificació de la part sol·licitant de la subvenció, identificació de l'habitatge arrendat, la renda que s'ha de satisfer, la quantia de la subvenció concedida, les dades bancàries per al pagament de la subvenció, com també la identificació del perceptor real d'aquesta i el període subvencionat, que serà, com a màxim, d'un any, prorrogable per un altre any.
  
3. Import de la subvenció
  
De conformitat amb el que ha disposat el Decret 92/2002, en la seua redacció actual que dóna el Decret 73/2005, l'import de la subvenció serà de fins a un màxim d'un 40 per cent de la renda anual que s'ha de satisfer amb un màxim de 2.880 euros anuals, excepte en el supòsit de víctimes de violència de gènere que en tot cas aconseguirà el 50 per cent de la renda anual que s'ha de satisfer amb el límit absolut de 3.168 euros anuals.
  
Després que els serveis territorials d'Habitatge i Projectes Urbans reben les sol·licituds es realitzarà la baremació de les circumstàncies socioeconòmiques que s'al·leguen aplicant els següents percentatges segons els intervals resultants atesos els criteris de baremació que així mateix s'indiquen.
  
PUNTUACIÓ PERCENTATGE
  
Fins a 15 punts 30%
  
Entre 16 i 25 punts 35%
  
Més de 25 punts 40%
  
Víctimes de violència de gènere 50%
  
Barem
  
Circumstància Punts
  
Unitat arrendatària menor de 35 anys 20
  
Amb fills menors al seu càrrec
  
- 1 a 2 fills 5
  
- 3 a 4 fills 10
  
- Més de 4 fills 15
  
Desocupat 15
  
Per ingressos d'unitat familiar arrendatària
  
- Menys d'1 vegada IPREM 15
  
- Entre 1 i 1'5 vegades IPREM 10
  
- Entre 1'5 IPREM i 15.792 euros 5
  
Discapacitats en la unitat arrendatària
  
- 1 a 2 5
  
- 3 a 4 10
  
Majors de 65 anys en la unitat arrendatària.
  
- 1 a 2 5
  
- 3 a 4 10
  
4. Pagament de les subvencions
  
a) El pagament de la subvenció s'efectuarà en tres terminis; el 40 per cent de la subvenció s'anticiparà després de la concessió d'aquesta. Després de l'aportació i la comprovació de la documentació justificativa de l'efectiva i correcta aplicació de la suma lliurada anterior, rebuts de lloguer o equivalents, es pagarà el 20 per cent de l'ajuda i la resta es pagarà una vegada es justifique pel beneficiari l'aplicació de l'import total de l'ajuda a la finalitat per a la qual es concedeix. Tot això de conformitat amb el que ha disposat l'article 47 bis del Text refós de la Llei d'hisenda pública de la Generalitat Valenciana.
  
A l'efecte, i per a percebre el següent pagament de la subvenció, ha de remetre's la documentació justificativa a què es refereix el paràgraf anterior en els 15 dies següents a la finalització de l'últim mes per al qual s'ha pagat el percentatge.
  
b) Mitjançant conveni amb les entitats de crèdit, aquestes podran anticipar l'import de les ajudes en les condicions que es pacten en aquest conveni.
  
5. Procediment de pagament de les subvencions
  
Juntament amb la sol·licitud de pagament de la subvenció s'ha d'aportar original, i fotocòpia per a la seua confrontació, dels rebuts de lloguer de l'import que de conformitat amb el que disposa l'apartat de pagament de la subvenció li corresponga.
  
En els rebuts ha de constar indubtablement l'habitatge de què es tracta, la persona pagadora de la renda i la perceptora, el mes a què correspon la renda que es paga, l'import de la renda, la firma de l'arrendador i la data de pagament, com també, si és el cas, l'import que es dedueix de la renda que s'ha de pagar en ser l'arrendador el perceptor de la subvenció.
  
S'admetrà també com a justificant de pagament de la renda el document bancari acreditatiu del pagament a favor de l'arrendador, o si és el cas a favor de l'agència o empresa pública a través de la qual s'haja gestionat l'arrendament.
  
6. Pròrroga de la subvenció
  
Els beneficiaris de la subvenció per a obtindre pròrroga d'aquesta durant un segon any, han de sol·licitar-la en el Servei Territorial d'Habitatge i Projectes Urbans dins del mes següent a la finalització del primer any per al qual es va concedir la subvenció. Amb la sol·licitud han de justificar que continuen complint els requisits per a obtindre la dita subvenció.
  
Per a això han d'aportar, necessàriament, el certificat de convivència o empadronament en data de la sol·licitud de la pròrroga, els ingressos o l'autorització d'obtenció de dades econòmiques i patrimonials de la unitat arrendatària corresponents a l'últim període fiscal vençut, el permís de residència en vigor i la pròrroga expressa del contracte d'arrendament en el supòsit de contractes d'arrendaments vençuts en el moment de sol·licitar la pròrroga.
  
Una vegada els serveis territorials d'Habitatge i Projectes Urbans verifiquen a través de la documentació aportada per a aquest fi per la part beneficiària, que aquesta continua reunint les condicions per a la percepció de la subvenció, dictaran la resolució de pròrroga d'aquesta.
  
Article 13. Incompatibilitats
  
La persona sol·licitant no pot percebre ajuda econòmica o subvenció de qualsevol altre òrgan de la Generalitat Valenciana o de l'estat, destinada al mateix fi que la de l'objecte de la present ordre, ni pel sol·licitant ni per ningú de la seua unitat familiar o arrendatària que convisca a l'habitatge, per al mateix període.
  
Així mateix no podrà posseir la unitat arrendatària cap immoble personalment o a través de mercantil o qualsevol altra forma jurídica, tant en règim de propietat o de lloguer a la mateixa localitat.
  
Cap de les persones que integren la unitat arrendatària podran tindre relació de parentiu, per vincle de matrimoni o relació estable anàloga, per consanguinitat o afinitat fins al segon grau, amb la part propietària de l'habitatge arrendat.
  
CAPÍTOL IV
  
SUBVENCIONS DESTINADES A COBRIR LES DESPESES
  
DE REHABILITACIÓ DE L'HABITATGE PRÈVIES
  
A LA SEUA CESSIÓ EN ARRENDAMENT
  
Article 14. Descripció de l'actuació protegida
  
En els supòsits regulats en l'article 70 bis) del Decret 92/2002, d'acord amb el que disposa l'apartat 17 de l'article 24 del Decret 73/2005, els propietaris d'habitatges lliures que reunisquen els requisits establits en aquest capítol i vulguen obtindre la subvenció prevista en aquest, podran sol·licitar-la a través de persones físiques, jurídiques, Agència Valenciana de Lloguer Infohabitatge, agents col·laboradors de la Xarxa Valenciana d'Infohabitatge Solidari, o societats públiques que incloguen entre les seues activitats la d'arrendament d'habitatges, d'acord amb els procediments que s'establisquen a l'efecte.
  
Article 15. Obres de rehabilitació i assegurament objecte de les subvencions
  
1. Les obres de rehabilitació i assegurament realitzades pel propietari de l'habitatge per a l'arrendament d'aquest han de tindre una o diverses de les finalitats següents:
  
a) Subscripció de les assegurances de caució i multirisc, en tot cas, com també la formalització de conveni d'arbitratge, si és el cas.
  
b) Adequació, conservació i millora general de l'habitatge.
  
c) Estabilitat i seguretat estructural i constructiva.
  
d) Redistribució interior.
  
e) Supressió de barreres arquitectòniques i adequació funcional a les necessitats de persones amb discapacitat.
  
f) Ampliació de superfície fins a un màxim de 120 metres quadrats útils.
  
g) Qualsevol actuació que supose una millora en les condicions d'habitabilitat de l'habitatge.
  
Article 16. Cessió dels habitatges a entitats públiques o entitats socials sense ànim de lucre
  
Els propietaris dels habitatges a què es refereix aquest capítol podran oferir-los per a l'arrendament mitjançant cessió voluntària del dret d'ús o gaudi i administració dels habitatges a les següents entitats que tinguen com a objecte l'arrendament d'habitatges:
  
- Entitats públiques que depenen de la Generalitat Valenciana com l'Agència Valenciana de Lloguer Infohabitatge o qualsevol altra que tinga la dita finalitat.
  
- Entitats públiques de caràcter municipal.
  
- Entitats socials sense ànim de lucre que siguen agents col·laboradors de la Xarxa Valenciana d'Infohabitatge Solidari.
  
Article 17. Sol·licitud de les subvencions
  
1. Termini de la sol·licitud
  
El termini per a formalitzar la sol·licitud de la subvenció en els serveis territorials d'Habitatge i Projectes Urbans serà de nou mesos des de la data de finalització de les obres de rehabilitació.
  
2. Documentació que s'ha d'aportar
  
Juntament amb la sol·licitud de subvenció en model normalitzat, els propietaris de l'habitatge per a arrendament han d'aportar els següents documents, en original i fotocòpia:
  
a) Document nacional d'identitat de la part sol·licitant; en cas de tractar-se d'estrangers han d'aportar el número d'identificació d'estrangers.
  
b) Certificat registral o còpia inscrita de l'escriptura de compravenda, que acredite la titularitat de l'habitatge, i en la qual conste de manera indubtable la identificació de l'habitatge, que es tracta d'un habitatge lliure, i la seua superfície útil.
  
En el cas que no figure la superfície útil, i la superfície construïda no excedisca de 120 metres quadrats construïts, es computarà el 80 per cent a l'efecte de càlcul de la superfície útil. No obstant això, aquesta s'acreditarà mitjançant certificat expedit per tècnic competent i visat pel col·legi oficial corresponent, sempre que la superfície construïda excedisca de 120 metres quadrats.
  
c) Certificat de l'Agència Estatal de l'administració Tributària, i de la Conselleria d'Economia, Hisenda i Ocupació de la Generalitat Valenciana, d'estar al corrent de les obligacions fiscals i, si és el cas, justificació del compliment de les seues obligacions amb la Tresoreria General de la Seguretat Social, mitjançant la corresponent autorització.
  
No obstant això, quan, dins del marc de col·laboració amb l'Agència Estatal d'Administració Tributària i altres administracions, i en la mesura que així s'establisca, l'òrgan competent pot disposar de la informació tributària o econòmica legalment exigible, i no es requerirà als interessats l'aportació individual de certificats expedits per aquestes.
  
d) Documentació acreditativa del cost de l'actuació, que consisteix en les factures de les obres, desglossades per unitats d'obra, mesuraments i preus unitaris, com també altres justificants d'altres despeses que conformen la totalitat de l'actuació, incloent les assegurances a què fa referència l'article 70 bis del Decret 73/2005.
  
e) Llicència municipal d'obres.
  
f) Fotografies de les façanes de l'edifici i de les parts objecte de l'actuació.
  
g) Full de dades bancàries en model normalitzat.
  
h) Contracte d'arrendament de l'habitatge en què conste expressament que es destinarà a domicili habitual i permanent, subscrit a partir del 29 de juliol de 2004.
  
i) Si el sol·licitant és usufructuari de l'habitatge, documentació acreditativa del seu dret d'usdefruit. En el cas que la subvenció la sol·licite el nu propietari, consentiment exprés de l'usufructuari de l'habitatge.
  
j) En el cas de copropietat de l'habitatge, la sol·licitud ha de ser cursada per tots els copropietaris.
  
k) Declaració responsable, en model normalitzat, per la qual l'arrendador es compromet a mantindre l'habitatge arrendat per un període mínim de cinc anys i a percebre una renda no serà superior al 7 per cent del preu màxim de l'habitatge, que es calcularà d'acord amb el que disposa l'article 25.2 del Decret 92/2002.
  
l) Declaració responsable que no hi ha relació de parentiu amb cap membre de la unitat familiar o unitat arrendatària, per vincle de matrimoni o relació estable anàloga, per consanguinitat o afinitat fins al segon grau.
  
m) Si és el cas, oferiment formal de l'habitatge en arrendament a entitats públiques o entitats socials sense ànim de lucre.
  
Article 18. Concessió i pagament de la subvenció
  
1. Els serveis territorials d'Habitatge i Projectes Urbans, una vegada comprovat el compliment dels requisits exigits per la normativa, dictaran una resolució concedint la subvenció, que estarà condicionada a la seua inscripció en el Registre de la Propietat amb la vinculació de la destinació a arrendament durant el termini de cinc anys des del moment de la dita resolució. Una vegada aportada la resolució inscrita en la qual conste la dita limitació, resoldran definitivament en el termini i amb els efectes previstos en l'article 2 de la present ordre.
  
2. Amb caràcter previ a l'esmentada resolució, els serveis territorials podran inspeccionar l'habitatge a fi de comprovar les obres de rehabilitació efectivament realitzades i l'estat final de l'habitatge.
  
3. Es considera pressupost protegit a l'efecte del càlcul de la subvenció, en primer lloc, l'import de les assegurances a què es fa referència en l'article 14 d'aquesta ordre, corresponent a un període de cinc anys. L'import restant fins a la subvenció màxima establida en la normativa aplicable constituirà el límit del pressupost protegit per a les obres de rehabilitació prèvies a la cessió en arrendament.
  
4. En aquest sentit en la resolució per la qual es determina la subvenció màxima que ha de percebre el beneficiari, establirà el pagament de l'import de les primes d'assegurances justificades i de les obres de rehabilitació executades. En el cas que la prima aportada no incloga el període de cinc anys l'import de la subvenció que s'ha de pagar es correspondrà amb la despesa real que haja realitzat, i en els successius períodes de renovació dels contractes d'assegurances i, si és el cas, convenis d'arbitratge, aportar les justificacions dels corresponents pagaments a l'efecte de resoldre el pagament de les quantitats justificades.
  
5. Mitjançant conveni amb les entitats de crèdit, aquestes podran anticipar l'import de les ajudes en les condicions que es pacten en aquest conveni.
  
Article 19. Impossibilitat d'obtindre nova subvenció
  
En cap cas podrà obtindre's una altra subvenció per a un nou arrendament del mateix habitatge fins que hagen transcorregut cinc anys des de l'inici del contracte que va donar lloc a la subvenció.
  
Article 20. Autorització a l'administració
  
La presentació de la sol·licitud regulada en aquest article implicarà l'autorització perquè la Direcció General d'Habitatge i Projectes Urbans, o els seus serveis territorials, demanen de l'Agència Estatal de l'administració Tributària o altres administracions i registres públics els informes o els certificats necessaris per a la justificació dels extrems requerits per a la concessió de les ajudes.
  
Article 21. Justificació de despeses de les obres i inspecció
  
Quan a judici del Servei Territorial les despeses justificades no resulten proporcionades amb les obres realitzades o existisquen dubtes sobre la veracitat de la documentació aportada, es podrà requerir a la part sol·licitant la documentació complementària que jutge convenient a fi de verificar el compliment dels requisits establits, com també realitzar, si és el cas, la corresponent inspecció.
  
Article 22. Compatibilitat amb la subvenció concedida a entitats sense ànim de lucre, organismes públics o societat que incloguen en el seu objecte social l'arrendament d'habitatge
  
La subvenció regulada en aquest article pot ser percebuda per les entitats sense ànim de lucre, organismes públics o societats que incloguen en el seu objecte social l'arrendament d'habitatge, per als habitatges per què hagen obtingut les ajudes establides per al supòsit de l'article 25, apartat 7, del Decret 92/2002, en la redacció que dóna el Decret 73/2005, de 8 d'abril, del Consell Valencià.
  
DISPOSICIÓ ADDICIONAL
  
Es faculta la Direcció General d'Habitatge i Projectes Urbans perquè dicte totes les instruccions que siguen necessàries per a l'adequada aplicació de la present ordre.
  
DISPOSICIÓ FINAL
  
La present ordre entrarà en vigor l'endemà de la publicació en el Diari Oficial de la Generalitat Valenciana.
  
València, 19 de juliol de 2005
  
El conseller de Territori i Habitatge,
  
RAFAEL BLASCO CASTANY
  
ANNEX
  
CONVOCATÒRIA PER A L'EXERCICI 2005
  
1. D'acord amb el que disposa l'article 1 de la present ordre, es convoquen les ajudes econòmiques previstes en aquesta per a l'any 2005.
  
2. El procediment de concessió de les ajudes econòmiques convocades per a l'any 2005 serà l'establit en aquesta ordre de bases reguladores.
  
3. Les actuacions previstes en aquesta ordre s'acullen a la línia pressupostària T0304000 Pla d'habitatge Ministeri d'Habitatge/Comunitat Valenciana, la quantia global de la qual per a l'any 2005 és de 60.190.941,10 euros.
  
4. Podran acollir-se a les ajudes econòmiques, les bases de les quals es regulen en el capítol II de la present ordre, les adquisicions d'habitatge realitzades a partir del 29 de juliol de 2004, que complisquen els requisits establits en la normativa aplicable.
  
Per a les adquisicions d'habitatges formalitzades entre el dia 29 de juliol de 2004 i el dia d'entrada en vigor de la present ordre, el termini de quatre mesos establit per a la sol·licitud del finançament qualificat es computarà des de l'esmentada data d'entrada en vigor.
  
5. Podran acollir-se a les ajudes econòmiques les bases de les quals es regulen en el capítol III de la present ordre els contractes d'arrendament realitzats a partir del 29 de juliol de 2004, que complisquen els requisits establits en la normativa aplicable.
  
Per als contractes d'arrendament subscrits entre el dia 29 de juliol de 2004 i el dia d'entrada en vigor de la present ordre, el termini de quatre mesos establit per a la sol·licitud del finançament qualificat es computarà des de l'esmentada data d'entrada en vigor.
  
Així mateix i per als supòsits previstos en la Disposició transitòria única del Decret 73/2005, el termini per a la presentació de sol·licituds, amb independència de la data del contracte de lloguer, serà de quatre mesos des de l'entrada en vigor de la present ordre.
  
6. Podran acollir-se a les ajudes econòmiques, les bases de les quals es regulen en el capítol IV d'aquesta ordre, les actuacions de rehabilitació prèvies a la seua cessió en arrendament les obres de la qual hagen finalitzat amb posterioritat al 29 de juliol de 2004 i se sol·liciten en un termini de sis mesos des de l'entrada en vigor de la present ordre.


Còpia Permalink ELI